《黄山》
宋代·杨公远

古今墨客兼骚客，推许黄山甲众山。
三十六峰层汉外，百千万岫乱云间。
炼丹帝往名长在，捣药仙归臼已閒。
叶落花开人寂寂，雄鸣雌和鸟关关。
瀑湍岩罅常飞沫，砂现崖巅未带殷。
水畔青牛眠正稳，源头白鹿去仍还。
清潭易见鱼翻锦，幽洞难窥豹露斑。
著罢棋枰留嶂顶，流来桃片点溪湾。
鸾翔弄影非无侣，鹤唳冲天岂类鹇。
空谷伐柯樵父远，平川唤犊牧儿顽。
石瓶倾注泉那竭，瑶草敷荣地匪悭。
老桧络藤缠天矫，苍苔蚀径绕回环。
遥知衲子明空苦，应笑含夫竞触蛮。
断续小桥艰跋涉，崎岖绝磴费跻攀。
枝头果熟猿争取，树杪梢枯鹊为删。
虎踞风前疑啸吼，龙潜潭底想盘跧。
水帘珠贯何曾卷，石室云封底用闩。
对峙容浮高耸峭，合流曹院响湲潺。
汤泉浴起能轻骨，药鼎餐遗可驻颜。
胜概不穷吟不尽，一时模写在人寰。

作者简介：杨公远（一二二七～？）（生年据本集卷上《生朝（己巳）》“初度今朝四二年”、卷下《初度（丙戌）》“今朝六十从头起”推定），字叔明，号野趣居士，歙（今安徽歙县）人。善诗工画。终生未仕，以诗画游士大夫间。有《野趣有声画》二卷。事见本集卷首宋吴龙翰序、卷末方回跋，《元书》卷八九《方回传》附。　杨公远诗，以影印文渊阁《四库全书》本为底本（校以清刻本，无异文）。